钦定古今图书集成/明伦汇编/氏族典/第097卷 > 《凌迪知万姓统谱》 > 符昭寿
## 钦定古今图书集成/明伦汇编/氏族典/第097卷 > 《凌迪知万姓统谱》 > 符昭寿

按《宋史符彦卿传》：“彦卿子昭寿，初补供奉官，开宝七
年，改西京作坊副使，历迁六宅副使，领兰州刺史。雍
熙二年，命与刘知信护镇州屯兵，会遣将北征，又与
知信为押队都监，转尚食使，真拜光州刺史。端拱二
年，知洪州。淳化四年，改定州。咸平初，迁凤州团练使、
益州钤辖。昭寿以贵家子日事游宴，简倨自恣，不理”
戎务。多集锦工就廨舍织纤丽绮帛，每有所须，取给
于市，馀半岁方给其直。又令部曲私邀取之，纵其下
凌忽军校，人皆怨愤。神卫卒赵延顺等谋欲害昭寿，
未敢发。三年正旦，中使自峨眉山还京，昭寿戒驭吏
具鞍马将送之。延顺等悉解厩中马缰，奔逸庭下，阳
逐諠呼登厅，执昭寿杀之。